钦定古今图书集成/明伦汇编/官常典/第501卷 > 赵赞
## 钦定古今图书集成/明伦汇编/官常典/第501卷 > 赵赞

按《宋史》本传，“赞字元辅，本名美，后改焉。幽州蓟人。祖
德钧，后唐卢龙节度，封北平王。父延寿，尚明宗女兴
平公主，至枢密使、忠武军节度。赞幼聪慧，明宗甚爱
之，与诸子、外孙石氏并育于六宅。暇日，因遍阅诸孙
数十人，目赞曰：‘是儿令器也’。赞七岁诵书二十七卷，
应神童举。明宗诏曰：‘都尉之子，太尉之孙，幼能读书，
弱不好弄，克彰庭训，宜锡科名，可特赐童子及第，仍
附长兴三年《礼部春榜》’。”久之，延寿出镇宣武军，因奏
署牙内都校。清泰末，晋祖起并门，命延寿以枢密使
将兵屯上党，德钧将本军自幽州来会。时晋祖以契
丹之援，引兵南下，德钧父子降晋，契丹主尽锢之北
去，赞独与母公主留西洛。天福三年，晋祖命赞奉母
归蓟门，契丹署为金吾将军。数年，契丹以延寿为范
阳节度，又署赞为牙内都校。开运末，契丹主将谋南
侵，委政延寿。及平原陷，赞复受契丹署为河中节度。
延寿从契丹北归，赞得留镇河中。未几，汉祖起晋阳，
赞奉表劝进。汉祖加检校太尉，仍镇河中，改京兆尹、
晋昌军节度。赞惧汉疑己，潜遣亲吏赵仙奉表归蜀。
判官李恕者，本延寿宾佐，深所委赖，至家事亦参之。
及赞出镇，从为上介。至是，恕语赞曰：“燕王入辽，非所
愿也。汉方建国，必务怀柔，公若泥首归朝，必保富贵，
狼狈入蜀，理难万全。傥复不容，后悔无及。公能听纳，
请先入朝，为公申理。”赞即遣恕诣阙。汉祖见恕，问赞
何以附蜀，恕曰：“赞家在燕蓟，身受契丹之命，自怀忧
恐，谓陛下终不能容，招引西军，盖图苟免。臣意国家
甫定，务安臣民，所以令臣乞哀求觐。”汉祖曰：“赞之父
子，亦吾人也，事契丹出于不幸，今闻延寿落于陷阱，
吾忍不容赞耶！”恕未还，赞已离镇入朝，即命为左骁
卫上将军，徙恕邠州判官。赞仕周，历左右羽林、左龙
武三统军。世宗南征，初遣赞率师巡警寿州城外，俄
命为淮南道行营左厢排阵使。世宗归京，留赞与诸
将分兵围寿春，赞独当东面。诸将战多不利，赞独持
重，自秋涉冬，未尝挫衄。及受诏移军，尺椽片瓦，悉辇
而行，城中人无敢睥睨者。会吴遣骁将鲁公绾帅十
馀万众溯淮奄至，跨山为栅，阻肥水，俯瞰城中。时大
军已解围，赞与大将杨承信将轻骑断吴人饟路，又
独以所部袭破公绾军，为流矢所中。世宗再征寿春，
命造桥涡口，以通濠、泗，令骑帅韩令坤董其役，俾赞副之。属霖雨，淮水涨溢，濠人谋乘轻舟奄焚其桥。赞
觇知之，设伏桥下，濠人果至，赞令彊弩乱发，杀获甚
众。及世宗移兵趋濠，以牛革蒙大盾攻城，赞亲督役，
矢集于胄，虽被重伤，犹力战，遂拔其羊马城，刺史唐
景思死焉。团练使郭延请以城降，世宗诏褒美之。又
以所部兵巡抚滁、和之间，破吴人五百于石潭桥。淮
南平，以战功多，授保信军节度。赞入视事，尽去苛政，
务从宽简，居民便之。恭帝即位，加开府阶。宋初，加检
校太师，移忠正军节度，预平维扬。岁馀，改镇延州，受
密旨许以便宜从事。将及州境，乃前后分置步骑，绵
绵不绝，林莽之际，远见旌旗，所部羌、浑来迎，无不慑
服。乾德六年，移建雄军节度。秋，命将征太原，以赞为
邠州路部署。开宝二年，太祖将讨晋阳，又以为河东
道行营前军马步军都虞候。车驾薄城下，分军四面，
赞扼其西偏。并人乘晦日突门，潜犯赞垒，赞率众击
之，久而方退，弩矢贯足，太祖劳问数四，赐良药傅之。
四年，改镇鄜州。太宗即位，进封卫国公。太平兴国二
年来朝，未见而卒，年五十五，赠侍中。赞颇知书，喜为
诗，容止闲雅，接士大夫，以礼驭众，有方略。其为政虽
无异迹，而吏民畏服，亦近代贤帅也。